**KISKŐRÖS VÁROS KÉPVISELŐ-TESTÜLETE**

4-7/2023. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2023. május 31-én (szerda) 07:00 órai kezdettel megtartott rendkívüli üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Ba Edit, Filus Tibor, Gmoser István, Horváth János, Nikléczi Gábor, Pethő Attila, Pohankovics András, Szedmák Tamás, Szlovák Pál, Ungvári Ferenc képviselők (11 fő)

dr. Nagy Gabriella aljegyző

 Chudi Barbara jegyzőkönyvvezető

**Távol maradt:** Kudron Tamás képviselő (1 fő)

**Meghívottként részt vett:** Kovács Enikő, a Kunság-Média Nonprofit Kft. ügyvezetője.

Aszódi János, Fodor Tamás, Kis Zsoltné a Bizottságok nem képviselő tagjai

Molnár Éva a Polgármesteri Hivatal munkatársa

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Ezt követően a **polgármester** ismertette a napirendi javaslatot, kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 11 „igen” szavazattal az alábbi napirendet fogadta el:

**N A P I R E N D:**

1. BESZÁMOLÓ A KUNSÁG-MÉDIA NONPROFIT KFT. 2022. ÉVI TEVÉKENYSÉGÉRŐL, ALAPÍTÓI HATÁSKÖRÖK GYAKORLÁSA A KFT-NÉL

**Előterjesztő:** Polgármester

**Előadó:** Pénzügyi osztályvezető

1. EMLÉKMŰ ELHELYEZÉSE

**Előterjesztő:** Polgármester

**Előadó:** Jegyző

1. **napirend**

BESZÁMOLÓ A KUNSÁG-MÉDIA NONPROFIT KFT. 2022. ÉVI TEVÉKENYSÉGÉRŐL, ALAPÍTÓI HATÁSKÖRÖK GYAKORLÁSA A KFT-NÉL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** köszöntötte az ülésen **Kovács Enikőt, a Kunság-Média Nonprofit Kft. ügyvezetőjét, majd** az előterjesztés szóbeli ismertetésére felkérte **Molnár Éva pénzügyi osztályvezetőt.**

**Molnár Éva pénzügyi osztályvezető** elmondta, hogy a Kunság-Média Nonprofit Kft. 100 %-ban önkormányzati tulajdonú Kft. A legfőbb szerv az alapító, így az alapító hatáskörébe tartozik a beszámoló elfogadása. A cég benyújtotta a mérleget, az eredménykimutatást és a kiegészítő mellékletet. Az ügyvezető elkészítette a 2023-as évre vonatkozó üzleti tervet.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Kovács Enikő ügyvezető** szóbeli kiegészítésként elmondta, hogy az üzleti terv ebben az évben más szempontok szerint került elkészítésre. Elmondta, hogy a Kunság-Média Nonprofit Kft-hez tartozik a Kiskőrösi televízió, a Rádió 97, a Művelődési Központ és a Tourinform iroda is. 2023. május 1. napjától a városi rendezvények teljeskörű lebonyolításával, a közösségi terek és szálláshelyek üzemeltetésével tovább bővült a cég feladatköre. A 2023-as évben a bevételi oldal emelése a cél. Beszélt a szálláshelyeink felkapottságáról, a turisták és városnézők egyre növekvő számáról.

**Dr. Nagy Gabriella** **aljegyző** elmondta, hogy az idei évtől a Kunság-Média Nonprofit Kft. szolgáltatóként látja el feladatait, amelyhez egy menedzsment szemléletű vállalkozási tevékenység folytatása szükséges. A rendezvények esetében beszélhetünk fix, illetve változó költségekről, melyek előre történő megítélése nehéz.

**Domonyi László** **polgármester** nemtetszését fejezte ki a tavaly elért eredmények vonatkozásában. Elmondta, hogy véleménye szerint személyi változások kellenek a cégbe, továbbá fontos a minél magasabb bevétel megszerzésére való törekvés. Felhívta a figyelmet a megváltozott anyagi és gazdasági helyzetre, amely fokozott odafigyelést és felelős gazdálkodást kíván. Beszélt arról, hogy milyen fontos a kor változásainak nyomon követése, az ahhoz való igazodás.

**Pohankovics András képviselő** elmondta, hogy a zenei kínálat remek a rádión, a beszélgetések tematikáját, témáit azonban szükséges felülvizsgálni.

**Ungvári Ferenc képviselő** javaslatot tett a költségek áttekintésére, azok valamilyen módon történő csökkentésére vonatkozóan.

**Domonyi László polgármester** felhívta a hivatalos út betartásának fontosságát a feladatok kiosztását illetően.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**71/2023. sz. Képv. test. hat.**

Beszámoló a Kunság-Média Nonprofit Kft. 2022. évi tevékenységéről, alapítói hatáskörök gyakorlása a Kft-nél

**HATÁROZAT**

A Képviselő-testület az önkormányzat kizárólagos tulajdonában lévő Kunság-Média Nonprofit Kft. tulajdonosi jogait gyakorló hatáskörében:

1. a Kunság-Média Nonprofit Kft. 2022. üzleti évre vonatkozó egyszerűsített éves beszámolóját (mérlegét, eredménykimutatását, kiegészítő mellékletét) -figyelemmel a Felügyelő Bizottság és a Könyvvizsgáló jelentésére is- a határozat 1. sz. melléklete szerinti tartalommal jóváhagyja.
2. a Kunság-Média Nonprofit Kft. ügyvezetőjének a 2023. évre benyújtott üzleti tervét a határozat 2. sz. melléklete szerinti tartalommal elfogadja.

**Felelős:** polgármester

 ügyvezető

**Határidő:** 2023. értelemszerűen

*Mellékletek a jegyzőkönyvhöz csatolva.*

1. **napirend**

EMLÉKMŰ ELHELYEZÉSE

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Benyik Norbert és családja felajánlott és elkészíttetett egy Holokauszt emlékművet a kiskőrösi kis zsinagóga bejáratánál, a Kiskőrösről elhurcolt és elpusztított kiskőrösi zsidóság emlékére. Az emlékmű a zsidó közösséggel egyeztetésre került, a közösség támogatja a felállítást. A köztéri szobrok elhelyezéséről történő döntés a Képviselő-testület hatáskörébe tartozik.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor,** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Domonyi László polgármester** elmondta, hogy csak Kiskőrösről 422 zsidót hurcoltak el. Az emlékmű a Júlia szobor helyére kerülne felállításra.

**Ungvári Ferenc képviselő** elmondta, hogy mind a 422 levél egyedileg került kikovácsolásra.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**72/2023. sz. Képv. test. hat.**

Emlékmű elhelyezése

**HATÁROZAT**

A Képviselő-testület egyetért azzal, hogy 6200 Kiskőrös, Petőfi tér 3., Kiskőrös belterület 3139/2 hrsz.-ú területen Holokauszt emlékmű kerül elhelyezésre.

**Felelős:** polgármester

**Határidő:** azonnal

További hozzászólás nem volt, így **Domonyi László polgármester** az ülést 07:50 órakor bezárta.

Kmf.

Domonyi László dr. Nagy Gabriella

polgármester aljegyző